
RAPORT  COMUN  SUPLIMENTAR 
asupra propunerii legislative pentru modificarea și completarea Legii nr.72/2007 privind stimularea încadrării în muncă a elevilor și studenților

În temeiul art.70 din Regulamentul Camerei Deputaţilor, republicat, propunerea legislativă pentru modificarea și completarea Legii nr.72/2007 privind stimularea încadrării în muncă a elevilor şi studenţilor a fost retrimisă Comisiei pentru muncă şi protecţie socială şi Comisiei pentru învăţământ, ştiinţă, tineret şi sport, prin adresa nr. PLx 440/2013 din 23 aprilie 2014, în vederea reexaminării şi întocmirii unui nou raport.
În urma reluării şi finalizării dezbaterilor, membrii celor două Comisii au hotărât, cu unanimitate de voturi, menţinerea soluţiei iniţiale, de respingere a propunerii legislative, exprimată în raportul comun depus cu nr.4c-9/268, respectiv nr.4c-7/621 în data de 05.02.2014, pentru următoarele considerente:
· aplicarea iniţiativei legislative ar crea discriminări între categoriile de angajatori, întrucât unităţile sanitare publice şi private care angajează cu contract individual de muncă, cu timp parţial, studenţi ai facultăţilor de medicină, elevi din licee cu profil sanitar sau din şcoli postliceale sanitare beneficiază, pentru fiecare dintre elevii şi studenţii angajaţi, de un stimulent financiar lunar egal cu 100% din valoarea indicatorului social de referinţă al asigurărilor pentru şomaj şi stimulării ocupării forţei de muncă, prevăzut de Legea nr. 76/2002, spre deosebire de ceilalţi angajatori care beneficiază de un stimulent financiar de 50% din valoarea indicatorului social de referinţă;

· propunerea legislativă nu răspunde nevoii angajatorilor întrucât nu pot fi angajaţi studenţi ai facultăţilor cu profil economic, IT, managementul resurselor umane, care ar presta activităţi necesare şi obligatorii unui operator economic, chiar dacă aceste domenii de specializare nu figurează în domeniul de activitate al angajatorului; 

· concepţia Legii nr.72/2007, de a sprijini elevii şi studenţii să obţină venituri salariale în timpul liber, fără a fi afectată participarea lor la formele de învăţământ pe care aceştia le urmează, ar fi afectată dacă s-ar introduce măsurile derogatorii preconizate;

· nu sunt respectate normele de tehnică legislativă prevăzute de Legea nr.24/2000, republicată.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 


La lucrările Comisiei pentru muncă şi protecţie socială din data de 5 mai 2014 şi-au înregistrat prezenţa 22 deputaţi, din totalul de 24 membri ai comisiei.


La dezbateri au participat, în conformitate cu prevederile art. 54 şi 55 din Regulamentul Camerei Deputaţilor, republicat:

· d-l Eduard Corjescu – director, Ministerul Muncii, Familiei, Protecţiei Sociale şi Persoanelor Vârstnice

· d-na Simona Bordeianu – director, Ministerul Muncii, Familiei, Protecţiei Sociale şi Persoanelor Vârstnice

· d-l Alexandru Şonea – consilier, Ministerul Educaţiei Naţionale.


La lucrările Comisiei pentru învăţământ, ştiinţă, tineret şi sport din data de 6 mai 2014 şi-au înregistrat prezenţa 20 deputaţi, din totalul de 27 membri ai comisiei.


La dezbateri au participat, în conformitate cu prevederile art. 54 şi 55 din Regulamentul Camerei Deputaţilor, republicat:

· d-l Andrei Kiraly – Secretar de Stat, Ministerul Educaţiei Naţionale.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

